b'\n_START_ARTICLE_\nHirdmannen\n_START_PARAGRAPH_\nHirdmannen var en norsk avis utgitt av Hirden, fascistpartiet Nasjonal Samlings paramilit\xc3\xa6re organisasjon, i tidsrommet mellom 1940 og 1945. Avisen var ogs\xc3\xa5 \xc2\xabkamporgan\xc2\xbb for Norges SS mellom 24. mai 1941 og 4. april 1942.\n_START_SECTION_\nHistorikk\n_START_PARAGRAPH_\nF\xc3\xb8rste nummer av Hirdmannen kom 16. november 1940. I begynnelsen var Hirdmannen bare et fire siders ukentlig bidrag til Fritt Folk. Fra og med utgave nr. 14 (18/4) 1942 ble den en egen ukeavis, og da ble ogs\xc3\xa5 sidetallet betraktelig utvidet. Resten av krigen ble Hirdmannen utgitt som en selvstendig ukeavis._NEWLINE_Tidlig i 1941 ble Hirdmannen supplert med et teoretisk tidsskrift, Ideologisk m\xc3\xa5nedshefte for Hirden. I begynnelsen var det Orvar S\xc3\xa6ther som redigerte begge publikasjonene. S\xc3\xa6ther fungerte som Hirdens stabssjef mens den regul\xc3\xa6re stabssjefen Thorvald Thronsen var ved fronten.  Pressemannen Arnt Rishovd stod som sjefredakt\xc3\xb8r for b\xc3\xa5de Hirdmannen og Fritt Folk. Redaksjonssekret\xc3\xa6ren i Hirdmannen fra starten av var Yngvar Fyhn. I januar 1941 avl\xc3\xb8ste Fyhn S\xc3\xa6ther som redakt\xc3\xb8r. Fyhn fortsatt \xc3\xa5 redigere avisa da den fikk status som selvstendig ukesavis i april 1942. Han fikk ogs\xc3\xa5 kontor i hirdens hovedkvarter i Oslo, i Tollbugata 10. Hirdmannen hadde redaksjonslokaler sammen med Fritt Folk i sjette etasje i Folketeaterbygningen i Oslo, p\xc3\xa5 det som dengang het Nytorvet. Avisen ble trykt ved Nasjonal Samling Rikstrykkeri i samme bygg. Avisens skribenter og jorunalister samarbeider tett med Hirdstabens politiske avdeling. Denne staben hadde politisk propaganda som sitt fagfelt._NEWLINE_Organet fikk en viktig rolle, s\xc3\xa6rlig etter at det ble en egen ukeavis. Hirden hadde vokst seg s\xc3\xa5 stor at det var en umulig oppgave for Hirdstaben \xc3\xa5 n\xc3\xa5 ut til hvert enkelt lokallag. Avisen skulle fungere som et ideologisk og politisk organ som skulle utdanne og informere. Omfattende og informative artikler om rasesp\xc3\xb8rsm\xc3\xa5let, nordisk historie og j\xc3\xb8deproblemet fylte spaltene allerede fra de f\xc3\xb8rste utgavene. I den f\xc3\xb8rste utgaven av Hirdmannen p\xc3\xa5peker Hirdens stabssjef, Thorvald Thronsen, at man i Hirdmannen vil gi klart uttrykk for deres holdninger.  Gjennom avisen mobiliserte man frivillige til \xc3\x98stfronten, - og presenterte senere lister over bevegelsens falne frontkjempere._NEWLINE_Hirdmannen eksisterte helt frem til krigens slutt v\xc3\xa5ren 1945. Yngvar Fyhn mottok selv  nyheten om Tysklands kapitulasjon i Presseklubben den 8. mai, og reagerte kraftig. Dagen etter skj\xc3\xb8t han sin kvinnelige sekret\xc3\xa6r, deretter seg selv.\n_START_SECTION_\nAntisemittisk\n_START_PARAGRAPH_\nHirdmannen var sterkt antisemittisk. Helt fra opprettelsen av Hirden i 1933 hadde j\xc3\xb8dehatet v\xc3\xa6rt et fundament i organisasjonen. V\xc3\xa5ren 1941 konkluderte Hirdstaben med at situasjonen i Norge var alvorlig og at j\xc3\xb8dene m\xc3\xa5tte ta mye av skylda. I Hirdmannen florerte j\xc3\xb8dehatet. Det ble trykt flere artikler som fortalte hvilke forretninger i ulike byer som ble eid eller drevet av j\xc3\xb8der. Det ble trykt portrettbilder av j\xc3\xb8dene for at kunder kunne kjenne de igjen og vite at de var j\xc3\xb8der. Tre uker f\xc3\xb8r arrestasjonene av de norske j\xc3\xb8dene, som starta 26. oktober 1942, begynte Hirdmannen med offentliggj\xc3\xb8ring av Sions vise protokoller. Offentliggj\xc3\xb8ringa skulle vise hvordan j\xc3\xb8dene planla \xc3\xa5 ta over kontrollen, og hvordan den hvite rasen var p\xc3\xa5f\xc3\xb8rt hungersn\xc3\xb8d, kriger og ulykker som f\xc3\xb8lge av j\xc3\xb8denes handlinger.'